钦定古今图书集成/明伦汇编/宫闱典/第129卷 > 张承业
## 钦定古今图书集成/明伦汇编/宫闱典/第129卷 > 张承业

按《五代史宦者传》：“承业，字继元，唐僖宗时宦者也。本
姓康，幼阉，为内常侍张泰养子。晋王兵击王行瑜，承
业数往来兵间，晋王喜其为人。及昭宗为李茂贞所
迫，将出奔太原，乃先遣承业使晋以道意，因以为河
东监军。其后崔引诛宦官，宦官在外者，悉诏所在杀
之。晋王怜承业，不忍杀，匿之斛律寺。昭宗崩，乃出承”
业复为监军。晋王病且革，以庄宗属承业曰：“以亚子
累公等。”庄宗常兄事承业，岁时升堂拜母，甚亲重之。
庄宗在魏，与梁战河上十馀年，军国之事，皆委承业，
承业亦尽心不懈。凡所以蓄积金粟，收市兵马，劝课
农桑，而成庄宗之业者，承业之功为多。自贞简太后、
韩德妃、伊淑妃及诸公子在晋阳者，承业一切以法
绳之，权贵皆敛手畏承业。庄宗岁时自魏归省亲，须
钱蒲博赏赐伶人，而承业主藏钱不可得。庄宗乃置
酒库中，酒酣，使子继岌为承业起舞。舞罢，承业出宝
带币马为赠。庄宗指钱积，呼继岌小字，以语承业曰：
“和哥乏钱，可与钱一积，何用带马为也？”承业谢曰：“国
家钱，非臣所得私也。”庄宗以语侵之，承业怒曰：“臣老
敕使，非为子孙计，惜此库钱，佐王成霸业。尔若欲用
之，何必问臣？财尽兵散，岂独臣受祸也！”庄宗顾元行
钦曰：“取剑来！”承业起，持庄宗衣而泣曰：“臣受先王顾
托之命，誓雪家国之仇，今日为王惜库物而死，死不
愧于先王矣！”阎宝从旁解承业手令去，承业奋拳殴
宝，踣骂曰：“阎宝，朱温之贼，蒙晋厚恩，不能有一言之
忠，而反谄谀自容邪！”太后闻之，使召庄宗。庄宗性至
孝，闻太后召，甚惧，乃酌两卮谢承业曰：“吾杯酒之失，
且得罪太后，愿公饮此，为吾分过。”承业不肯饮。庄宗
入内，太后使人谢承业曰：“小儿忤公，已笞之矣。”明日，
太后与庄宗俱过承业第，慰劳之。卢质嗜酒傲忽，自
庄宗及诸公子多见侮慢，庄宗深嫉之。承业乘间请
曰：“卢质嗜酒无礼，臣请为王杀之。”庄宗曰：“吾方招纳
贤才，以就功业，公何言之过也？”承业起贺曰：“王能如
此，天下不足平也。”质因此获免。天祐十八年，庄宗已
诺诸将，即皇帝位。承业方卧病，闻之，自太原肩舆至
魏，谏曰：“大王父子与梁血战三十年，本欲雪家国之
仇，而复唐之社稷，今元凶未灭，而遽以尊名自居，非
王父子之初心，且失天下望，不可。”庄宗谢曰：“此诸将
之所欲也。”承业曰：“不然。梁，唐、晋之仇贼，而天下所共
恶也。今王诚能为天下去大恶，复列圣之深仇，然后
求唐后而立之。使唐之子孙在，孰敢当之？使唐无子
孙，天下之士，谁可与王争者？臣唐家一老奴耳！诚愿
见大王之成功，然后退身田里。”使百官送出洛东门，
而令路人指而叹曰：“此本朝敕使，先王时监军也，岂
不臣主俱荣哉！”庄宗不听，承业知不可谏，乃仰天大
哭曰：“吾王自取之，误老奴矣！”肩舆归太原，不食而卒，
年七十七。同光元年，赠左武卫上将军，谥曰正宪。